FC København dominerede, havde flest chancer, men havde svært ved at udnytte sit overtag mod AaB. Indsatsen i Parken rakte dog til en 3-0-sejr over nordjyderne.

Trods mange forgæves forsøg på at sende bolden forbi Kenneth Stenild i gæsternes mål lykkedes det søndag for FC København at overhale Brøndby i toppen af tabellen, da københavnerne kunne krone en energisk indsats med en 3-0-sejr over AaB i Parken. FCK ledte længe efter en vej til nordjydernes netmasker, men først efter et øjebliks panik i AaB-forsvaret efter godt en times spil kom forløsningen, da William Kvist fra kort afstand kunne knalde en returbold i nettet. Tvivlen begyndte ellers så småt at brede sig i Parken, da både en vågen Kenneth Stenild i nordjydernes mål og manglende skarphed hos hjemmeholdets offensive garde betød, at FC København brændte en stribe oplagte tilbud i kampens første time. William Kvists mål skabte dog liv på lægterne, hvor tilskuerne kort efter fik mere at juble over. 10 minutter senere stod Ailton for kampens detalje, da han fikst spillede Zdenek Pospech fri med hælen, hvorefter tjekken stensikkert sendte bolden i nettet og lukkede kampen med sin scoring til 2-0. Kort før tid scorede Morten Nordstrand til 3-0 på hovedstød. Angriberen begyndte igen på bænken, men fik endnu engang vist sin skarphed foran mål. Med sejren er FC København tilbage på SAS Ligaens førsteplads, hvor holdet fortrænger Brøndby, der havde duksepladsen til låns efter lørdagens sejr over Vejle. FC København fører ligaen med 64 point, mens Brøndby har 62 point på andenpladsen. /ritzau/